*****

ΚΑΝΟΝΙΣΜΟΣ (ΕΟΚ) αριθ. 280/90 ΤΗΣ ΕΠΙΤΡΟΠΗΣ

της 31ης Ιανουαρίου 1990

που τροποποιεί τον κανονισμό (ΕΟΚ) αριθ. 606/86 για τον καθορισμό των λεπτομερειών εφαρμογής του συμπληρωματικού μηχανισμού κατά τις συναλλαγές γαλακτοκομικών προϊόντων που εισάγονται στην Ισπανία προέλευσης της Κοινότητας των Δέκα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 83 και το άρθρο 85 παράγραφος 3,

τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 σχετικά με τον καθορισμό των γενικών κανόνων εφαρμογής του συμπληρωματικού μηχανισμού που εφαρμόζεται στις συναλλαγές (1), όπως τροποποιήθηκε τελευταία από τον κανονισμό (ΕΟΚ) αριθ. 3296/88 ((2), και ιδίως το άρθρο 7 παράγραφος 1,

Εκτιμώντας:

ότι ο κανονισμός (ΕΟΚ) αριθ. 606/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3991/89 (4), καθόρισε τα ενδεικτικά ανώτατα όρια σχετικά με την εισαγωγή στην Ισπανία ορισμένων γαλακτοκομικών προϊόντων για το έτος 1990·

ότι, λόγω της ανώμαλης κατάστασης που προέκυψε από το πλήθος των αιτήσεων για την έκδοση πιστοποιητικών ΣΜΣ, οι οποίες υποβλήθηκαν κατά την πρώτη εβδομάδα του Ιανουαρίου 1990, θεσπίστηκαν συντηρητικά και οριστικά μέτρα με τους κανονισμούς της Επιτροπής (ΕΟΚ) αριθ. 89/90 (5) και (ΕΟΚ) αριθ. 224/90 (6)· ότι υπάρχουν ενδείξεις ότι είναι απαραίτητο, για την καλύτερη διασφάλιση του αρμονικού και σταδιακού ανοίγματος της ισπανικής αγοράς, να προσαρμοστούν οι όροι εφαρμογής του συμπληρωματικού μηχανισμού στις συναλλαγές στον εν λόγω τομέα κατανέμοντας ανά τρίμηνο τα ετήσια ανώτατα όρια και να τροποποιηθούν επίσης ορισμένες διατάξεις σχετικά με την αίτηση και την έκδοση πιστοποιητικών ΣΜΣ·

ότι η Επιτροπή Διαχειρίσεως Γάλακτος και των Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 606/86 τροποποιείται ως ακολούθως:

1. Η παράγραφος 1 του άρθρου 2 αντικαθίσταται από το ακόλουθο κείμενο:

«1. Η ανώτατη ποσότητα για την οποία δύνανται να εκδοθούν ανά τρίμηνο τα πιστοποιητικά ΣΜΣ ανέρχεται στο 25 % των ποσοτήτων που αναφέρονται στο παράρτημα. Εντούτοις, για το πρώτο τρίμηνο του 1990, η ποσότητα που έχει ήδη κατανεμηθεί μετά από τις αιτήσεις για την έκδοση πιστοποιητικών ΣΜΣ οι οποίες καταβλήθηκαν από την 1η έως τις 6 Ιανουαρίου 1990 αφαιρείται από την τριμηνιαία ποσότητα.»

2. Στην παράγραφο 2 του άρθρου 2 ο όρος «μηνιαία» αντικαθίσταται από τον όρο «τριμηνιαία».

3. Στο άρθρο 2 παράγραφος 4 προστίθεται το ακόλουθο στοιχείο γ):

«γ) του άρθρου 6 παράγραφος 1 του κανονισμού (ΕΟΚ) αριθ. 574/86 το αντίγραφο αριθ. 1 του πιστοποιητικού ΣΜΣ παραδίδεται στον ίδιο τον αιτούντα ή διαβιβάζεται στη διεύθυνση που αναφέρεται στην αίτηση.»

4. Η παράγραφος 1 του άρθρου 3 αντικαθίσταται από το ακόλουθο κείμενο:

«1. Η ποσότητα που αποτελεί το αντικείμενο αίτησης για την έκδοση πιστοποιητικού ΣΜΣ δεν δύναται να είναι μεγαλύτερη ανά επιχείρηση και ανά τρίμηνο από την ποσότητα που προβλέπεται στο άρθρο 2 παράγραφος 1.

Κάθε επιχείρηση δύναται να υποβάλει, ανά κατηγορία τυριών, μία μόνο αίτηση για την έκδοση πιστοποιητικού ΣΜΣ. Όσον αφορά τις κατηγορίες 3 και 6 των τυριών που αναφέρονται στο άρθρο 2 παράγραφος 2, οι αιτήσεις για την έκδοση πιστοποιητικών ΣΜΣ που υποβάλλονται από κάθε επιχείρηση κατά τη διάρκεια του ίδιου τριμήνου, δεν δύνανται να υπερβαίνουν το 10 % των διαθέσιμων ποσοτήτων για το εν λόγω τρίμηνο.

Οι αιτήσεις για την έκδοση πιστοποιητικού γίνονται αποδεκτές μόνο στο μέτρο που ο αιτών δηλώνει εγγράφως ότι δεν έχει υποβάλει και αναλαμβάνει την υποχρέωση να μην υποβάλει αιτήσεις σχετικά με το ίδιο προϊόν σε άλλα κράτη μέλη, εκτός εκείνου στο οποίο υποβλήθηκε η αίτηση· σε περίπτωση υποβολής από τον ίδιο ενδιαφερόμενο αιτήσεων σε δύο ή περισσότερα κράτη μέλη απορρίπτονται όλες οι αιτήσεις και οι αντίστοιχες εγγυήσεις που αναφέρονται στο άρθρο 4 καταπίπτουν.

Όλες οι αιτήσεις που προέρχονται από τον ίδιο ενδιαφερόμενο στο ίδιο κράτος μέλος θεωρούνται ως ενιαία αίτηση.»

5. Καταργείται η παράγραφος 2 του άρθρου 3.

6. Στο άρθρο 3, η παράγραφος 3 αντικαθίσταται από το ακόλουθο κείμενο:

«3. Το πιστοποιητικό ΣΜΣ ισχύει 21 ημέρες για όλα τα προϊόντα που αναφέρονται στο παράρτημα από την ημερομηνία που εκδόθηκε, σύμφωνα με το άρθρο 21 παράγραφος 2 του κανονισμού (ΕΟΚ) αριθ. 3719/88.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιανουαρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 55 της 1. 3. 1986, σ. 106.

(2) ΕΕ αριθ. L 293 της 27. 10. 1988, σ. 7.

(3) ΕΕ αριθ. L 58 της 1. 3. 1986, σ. 28.

(4) ΕΕ αριθ. L 380 της 22. 12. 1989, σ. 44.

(5) ΕΕ αριθ. L 11 της 12. 1. 1990, σ. 30.

(6) ΕΕ αριθ. L 22 της 27. 1. 1990, σ. 65.